《沟壑行》
清代·陈寅

暴雨下注湍飞山，众河上决涛连天。五月六月苗稼残，千顷万顷沟壑宽。

民居荡析屋不完，釜突湿烂薪难然。高田浸巨蛙黾喧，长阡风腥鼋蛟蟠。

天灾荐臻如竖缠，洪流降割同尧年。我困青毡无一钱，目击道殣忧百煎。

八口尚难安饱温，千厦乌能庇饥寒。蔽日不散云冥顽，朝来又见东霞轩。

作者简介：陈寅，字靖共，大兴人。有《主一堂集》。